Správa zo zahraničnej pracovnej cesty - osnova
1.  Účastník ZPC:
Lucia Húšťavová, Mgr., Ministerstvo školstva, vedy, výskumu a športu SR, Stredisko na uznávanie dokladov o vzdelaní, Stromová 1, 813 30 Bratislava, hlavný radca, AJ, NJ - pokročilý

2.  Zahraničná pracovná cesta:
Budapešť, Maďarsko, 9. – 10. 6. 2016.
Účasť na pravidelnom stretnutí Stredoeurópskeho klastra Národných stredísk Europass. Náklady hradené MŠVVaŠ (organizátor nehradí cestovné ani ubytovacie náklady).

3.  Rámcový program pobytu:
9. 6. 2016 – príchod do Budapešti a účasť na rokovaní v sídle Národného strediska Europass Maďarsko – Tempus Public Foundation, 1 Kethly Anna ter, 1077 Budapest Hungary
10. 6. 2016 – pokračovanie rokovania; návrat do SR

4.  Stručný priebeh rokovaní, resp.  študijného pobytu:
9. 6. 2016 Účasť na pravidelnom stretnutí Stredoeurópskeho klastra Národných stredísk Europass. Stretnutia som sa zúčastnila za Národné stredisko Europass v Slovenskej republike. Stretnutie zorganizovalo pre rok 2016 maďarské stredisko, rokovanie viedla Národná koordinátorka pre Europass, Csilla Szabó.
Úvodným bodom rokovania bolo predstavenie aktivít Tempus Public Foundation 
zo strany riaditeľa, Petra Tordaia. Okrem Europassu sa predovšetkým zaoberá grantovými programami na medzinárodnej a národnej úrovni. Zároveň je organizátorom rôznych informačných, propagačných a tréningových podujatí.
Ďalším bodom programu bolo predstavenie inovácií v oblasti interoperability Europassu. Prednášajúcim bol Phillip Tissot, predstaviteľ CEDEFOP-u, ktorý zastrešuje portál a online editor dokumentov Europass. Predstavené boli aktivity vedúce k prepojeniu Europass portálu s ostatnými európskymi službami (ako napr. EURES), ale aj zamestnávateľmi a personálnymi agentúrami. Výsledkom by mala byť možnosť nie len vytvoriť Europass životopis, ale priamo z portálu Europass ho zaradiť do databáz zamestnávateľov, personálnych databáz typu LinkedIn a pod. V súčasnosti je už možné životopis priamo nahrať na portál EURES. Do konca roka má byť vytvorená prepojiteľnosť so spoločnosťami Monster a Xing.
Témou spolupráce so zamestnávateľmi a personálnymi agentúrami sa zaoberal aj ďalší bod programu, ktorým bola prezentácia spolupráce medzi Národným strediskom Europass v Maďarsku a personálnou agentúrou Randstad. Predstaviteľka Randstad Hungary, Petra Polgar, zároveň odpovedala na otázky týkajúce sa názorov zamestnávateľov na Europass.

Súčasťou programu v poobedňajších hodinách boli interaktívne workshopy, kde jednotlivé národné strediská zdieľali svoje skúsenosti a overenú prax menovite v oblastiach účasti na pracovných veľtrhoch a organizácie podujatí, tvorby webstránky, prezentácie národného strediska Europass na sociálnych sieťach a spolupráce s ostatnými sieťami (Euroguidance, Eurodesk, EURES, Zastúpenie Európskej komisie, ENIC-NARIC atď.) Jednotlivé strediská sa zároveň prezentovali propagačnými materiálmi a predmetmi, ktoré využívajú pri svojej činnosti.
10. 6. 2016 Úvodom druhého dňa rokovaní bolo predstavenie publikácie Career Planning in School, ktorá sa zaoberala výberom povolania u mladých, ich informovanosťou, faktormi ovplyvňujúcimi rozhodnutie a pod. Súčasťou publikácie bolo odporúčanie použitia dokumentov Europass. Prednášajúcou bola autorka publikácie, Vanda Kovacs, kariérna poradkyňa a trénerka s dlhoročnými skúsenosťami s prácou s mladými na pracovnom trhu, ktorá zároveň interaktívnym spôsobom predstavila svoje metódy práce.
Pôvodný bod rokovaní, ktorým mala byť diskusia o EACEA Synthesis Report (správe výkonnej agentúry pre vzdelávanie, audiovizuálny sektor a kultúru o realizácii Europass projektov) bol na základe hlasovania účastníkov nahradený online prenosom tlačovej konferencie Európskej komisie k prijatiu programu New Skills Agenda for Europe, ktorý bol schválený v ten istý deň v raňajších hodinách.
K tomuto rozhodnutiu prispelo aj to, že EACEA neposkytla do termínu rokovaní oficiálny materiál, avšak diskusia napriek tomu v krátkosti prebehla na základe poznámok z prezentácie v Gdansku, ktoré účastníkom poskytlo maďarské stredisko. Pripomienky k prezentácii zo strany klastra budú zozbierané a jednotne odovzdané EACEA.
V závere stretnutia účastníci prebrali možnosti vzájomnej spolupráce a dohodli sa na spoločnej aktivite k zozbieraniu a publikovaniu tzv. good practices na základe dotazníkov, ktoré účastníci vyplnili pred stretnutím a boli podkladom workshopov počas stretnutia.  Zároveň bolo navrhnuté miesto konania nasledujúceho stretnutia (r. 2017), ktorým má byť Rím (Taliansko je členom Stredoeurópskeho klastra). 

5.  Odporúčané závery:

Jednotlivé centrá sa dohodli na spolupráci na spoločnej publikácii v priebehu tohto roka a na ďalšom stretnutí budúci rok.

6.   Prehľad prinesenej dokumentácie a miesto jej uloženia

Dokumentácia bola sprístupnená na portáli služby Trello, ktorý klaster používa k vzájomnej komunikácii a zdieľaniu informácií. 

7.   Osobitne vyhodnotený očakávaný prínos ZPC

Stretnutie malo význam z hľadiska nadviazania a výmeny kontaktov s ostatnými Národnými strediskami Europass, nakoľko sme sa takéhoto stretnutia dlhšie obdobie nezúčastnili. Kolegovia z jednotlivých stredísk navrhli pomoc a spoluprácu a zdieľanie svojich skúseností. Podľa pozorovaní však ani jedno z Národných stredísk Europass nie je priamo ministerstvom, členmi siete sú rôzne podriadené a iné organizácie (často nadácie), ktorých činnosť je založená priamo na projekte Europass. Pokiaľ Národným strediskom pre Europass nie je samostatná organizačná jednotka, je prepojené s koordinátorom pre Erasmus Plus, s národným kontaktným bodom pre Európsky kvalifikačný rámec alebo s členom siete Euroguidance. Tento model jednoznačne viac zodpovedá dnešnému charakteru činností Národného strediska Europass (propagácia, PR aktivity, organizácia podujatí v oblasti zamestnanosti a vzdelávania, prezentácia na sociálnych sieťach a pod.) Čo sa týka prepojení s ostatnými činnosťami Strediska na uznávanie dokladov o vzdelaní, ostatní účastníci taktiež počas workshopu nevideli prepojenia s uznávaním vzdelania, naopak, vyslovili sa, že so sieťami pre uznávanie vzdelania (ENIC-NARIC, skupina pre implementáciu smernice Rady 
č. 2005/36 ES o uznávaní odborných kvalifikácií) takmer vôbec nespolupracujú, čo súvisí s diametrálne odlišným charakterom uznávacích procesov a činností súvisiacich s Europassom.

8.    Spôsob zverejnenia výsledkov ZPC, prenos získaných informácií
Správa zo ZPC bola zaslaná Sekcii medzinárodnej spolupráce, európskych záležitostí a celoživotného vzdelávania MŠVVaŠ SR, ktorá ju zverejní 
na internetových stránkach MŠVVaŠ SR. Súhlasím so zverejnením správy 
na internete.

Správu vypracoval: Mgr. Lucia Húšťavová
Dátum: 13. 6. 2016
Správu schválil:  Mgr. Alena Fodorová
 
Poznámka:
Správu zo ZPC je potrebné vypracovať do desiatich dní od jej ukončenia a v papierovej aj elektronickej forme (rtf. formát) predložiť sekcii medzinárodnej spolupráce a európskych záležitostí MŠVVaŠ SR.